**Sonet pe ramul unui vis**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și este-o oarecare transparență

În șiruirea pe un ram de vis

A ceea ce în muguri e închis,

Chiar de-și dorește-o altfel existență

Căci, dac-ar fi în raze reci deschis,

Ar dovedi amara-i dependență

De Soare, de căldură și absență

A tot ce-i este-n viață interzis.

E-o siguranță-n lumea rar pătrunsă

De câte o privire și de-un frig

Ce-ar invada esența lui ascunsă.

Atunci când țepi de trandafir se-nfig

În scutul și lumina-i nepătrunsă,

Pe-un ram de vis, închiderea-i câștig.